Парадым зыхуагъэхьэзыр
ТекIуэныгъэм и махуэшхуэм ирихьэлIэу щыIэну парадым хэтынухэм я етIуанэ зыгъэхьэзырыныгъэр накъыгъэм и 3-м Мэзкуу щекIуэкIащ. Къалащхьэм щыпсэухэм Iэмал ягъуэтащ дзэ техникэм гъунэгъуу еплъыну, сурэт трахыну. Сыхьэт зыбжанэкIэ цIыхухэр метр зыбгъупщIкIэ фIэкIа пэмыжыжьэу бгъэдэтащ Т-14 «Армата» танкым, «Искандер-М» ракетэ комплексым.
Дзэ автомашинэхэм я колоннэр «Маяковская» метром къыщыщIэдзауэ «Охотный ряд»-м нэс укъуэдияуэ щытащ. Езы зыгъэсэныгъэхэм щыщIадзар сыхьэт 22-рщ.
Парадым и тхыдэ Iыхьэр къызэIуахащ Хэку зауэшхуэм и лъэхъэнэм щыIа фащэхэр зыщыгъ сэлэтхэм. Абыхэм къакIэлъыкIуэу Ут Плъыжьым ирикIуащ часть щхьэхуэхэм я офицерхэр, сержантхэр, сэлэтхэр, дзэ училищэхэм я курсантхэр.
Апхуэдэу Мэзкуу дэтащ механизированнэ колоннэр. Абы хэтащ «Тигр» автомобилхэр, БТР-хэр, Т-90 танкхэр, дзэ техникэм щIэуэ къыхыхьахэр.
Къалащхьэм щекIуэкIынущ жэщ зыгъэсэныгъитI. КъыкIэлъыкIуэу Мэзкуу и уэрамхэр зэхуащIынущ накъыгъэм и 7-м. А жэщым махуэшхуэм зэрыхуэхьэзырыр къапщытэнущ бронетехникэмрэ ракетэдзэмрэ. Парадым хэтынухэр ежьэнущ пщэдджыжьыр сыхьэти 6-м.
Къыхэдгъэщынщи, Ут Плъыжьым накъыгъэм и 9-м щекIуэкIыну парадым щагъэлъэгъуэнущ дзэ техникэу 100: Т-90А, Т-14 «Армата» танкхэр, лъэсыдзэм я дзэ машинэ БМП-3-хэр, «Курганец»-хэр, «Мста-С», «Коалиция-СВ» гаубицэхэр, «Бук-М2» зенит-ракетэ комплексхэр, «Ярс», «Искандер-М» ракетэзешэхэр, нэгъуэщI Iэщэ лIэужьыгъуэхэр.
Къэралым и Ут Нэхъыщхьэм щхьэпрылъэтынущ кхъухьлъатэрэ вертолёту 71-рэ. Абыхэм яхэтынущ Су-35 истребителхэр, Су-34 истербитель-бомэзехьэхэр, Су-24М фронт бомбэзехьэхэр, МиГ-31БМ, Ту-95МС, Ту-160М, Су-25-рэ штурмовикхэр, ветролётхэу Ми-28Н, Ка-52. Лъэсу Ут Плъыжьым ирикIуэнущ зауэлI мини 10-м щIигъу.
«Пресса сегодня» интернет
хъыбарегъащIэ IэнатIэ.
